VERONIKA (Verzió: 2024-MAI-26)

Bevezetés (Misi: 1804-1843, Veronika: 1806-1843)

1. fejezet: A mandula virága (1806-1808)  
2. fejezet: Az álmodozó vitéz (1810-1812)  
3. fejezet: A cigányasszony jóslata (1812)  
4. fejezet: Veronika tanul (1812-1818)  
5. fejezet: Lovaglási lecke (1820)  
6. fejezet: Az első korty (1822)  
7. fejezet: Az első csók (1823)  
8. fejezet: Titkos éjszakák (1825)  
9. fejezet: A szülői áldás (1825)  
10. fejezet: A leányszöktetés (1826)  
11. fejezet: A csimaszombati esküvő (1826)  
12. Fejezet: A csudazápor (1833)  
13. fejezet: A Börgöndi határ (1843)  
14. Fejezet: A berkenye virága (1843)

Utószó

Bevezetés

Írám történetit Gróf Veronikának   
Az Tata várának legszebb leányának   
Mosolygó orcája mandula virága   
Szeme pillantása csillag ragyogása

Az Úr 1774-ik esztendejében hozá császárnőnk Maria Theresia az törvényit, hogy minden gyermeket, kit házi tanítóval nem taníttatának, hatodik évit betöltvén oskolába kell küldeni. S mire három tucat esztendő telék el, s fordulá az tél tavaszba, beléesé e korba Szabó Misi is, gróf Esterházy Uraság istállómesterének fia. S mivel az kastélyban nem csak nemes urak, hanem mindennémű cselédség sok gyermeke is cseperedék, az bölcs Esterházy gróf úr jónak látá egy oskolát bérendeztetni, s tanítót hívatni az Tatai vár falai közé. No, meresztették is szemeiket az falusi kis legénykék s lyeánykák, mikor először láttak belűlről is olly vastag falakat, mellyen az hideg téli szelek se tudának átfúnni, hát még mikor tentát s plajbászt ragadának, mikkel kacifántos bötűket kanyarintának. S nem csak szemüket, de agyukat is tornáztaták versenyre kélve mellyikük tudá előbb megtanulni az írásnak s számolásnak mesterségit. Ki tudja, még tán pap is lehet az illyen okosból, vagy kántor-tanító, s nem kell kétkezi mesterséget űznie. A legokosabb azonban a Szabó Misi volt. Nem kellék őt esztrengálni az tanuláshoz, mint az többi lurkót, vágott annak az esze mint az beretva kése, egyszer elég volt mondani néki az leckét, már tudta betéve. Az kántor tanító, Menner Bernát (1786-1846) úr mondá is egy józan pillanatában (melly igen csak ritkán adaték meg néki), hogy "meglássa uraságod, ez a gyerek még messzi földre eljut az eszivel!" Hej, pedig ha tudta vóna, millyen igaza lesz, s nem csak az eszével, de mással is milly messze jut. Na, de ne vágjunk az dolgok elejbe, hadd meséljem az legendát szép sorjába, ahogy azt nékem is nagymamám, néki pedig öreganyám, s más falubéliek regölték, kik még saját maguk is esmerték ezen história szereplőit, ahogy az illendő vala.1. Fejezet (1806-1808):

A mandula virága

1806: Hadd vessem papírra ám az történetet annak kezdetitől fogván. Gróf Jankovich Urunk, ki -hát hogy is fejezzem ki szép szavakkal, de csak kimondom az igazságot- egy birtok nélküli, szegénnyé vált, ámde tanult nemes ember, kit Gróf Esterházy uram gyermekkora óta ismert, s jó barátjának fogada, nos Gróf Jankovich urunknak valá három szép gyermeke, egy ifjú, s két lyeányzó, s első szülöttje Mária Veronikának hívaték, emlékezvén a mi Urunk Jézus Christusnak két hű kísérőjére az keresztfához vezető útján. Az dokumentum, melly születésinek dátumát léve hivatott megőrizni elveszék az idők során – hogy hogyan, s miért, ki ez könyv végire ér, megtudá majd azt is. Csak keresztvíz alá tartásának idejit tudjuk az templom írataiból, melly szerint tavasz legelejire Böjtmás vagyis Kikelet havának kezdetire esheték világrajöttének napja. Ez hóld’nap újabban martius-nak is nevezteték az pogány római istenségrűl, melynek az Mars név adaték, s az hadak istenének tekinteték veres színe miatt. Bizonyos azonban -akárhogy neveztetik is e hó- hogy a Nap még idusán túl is az Piscis konstellációban (mellybe’ az emberi elme két fickádozó halat vél belélátni) rová az ő útját. Születésinek idején hamar beköszönté az tavasz, s Mária Veronika bölcsője gyakran tétetett ki az várkertbe, mellyben ippeg az keserű-mandulafák bonták hófehér virágikat. Ipp olly mosollyal viszonzák e virágok az tavaszi léget, mint az kisded Veronika mosolyga az föléje hajló dajkára, s ekként viszonzá az arra járó cselédek, s szolgák köszöntésit is. Nem is leheték az másképp, hogy Veronikát csak Mandulavirágnak hítta az vár népe, s évről évre várták az mandulafák virágzásának idejét, hogy Veronika születésinek fordulóját ünnepelhessék.

1808: De jajj, alig vala két esztendős az házuk szeme fénye, mikor az meleg nyárutóban játszadozás közben egy kis faragott paripát szájába véve (mint minden illy korú gyermek teszi az játékival), arrúl egy kicsiny darab fa leválék s Veronika azt félrenyelé. S egy kis szálka megszúrá nyelőcsövit, s az lyányka hörgedezni kezdék. Szalajtának is orvosért azonnal, de mire az megérkezék Mária Veronika már csak sápadtan pihege. Még az javasasszony se tuda gyógyírt az effajta balsorsú esetre. Összehítták hát az vár népit, s megparancsolák, minden felnőtt s gyermek az rózsafüzért imádkozza, mert itt már csak Nagyasszonyunk az Boldogságos Szűz Mária segedelmére számíthaték. S láss csodát, az hetedik rózsafüzért követőn az várterem gyertyái meglibbenének, s nagyobb fénnyel kezdének lobogni. Langyos szellő libbenék által az ablak nyílásin, s az fuldokló Veronika hangosan, s egészségesen felsírt vala. Tán az Isten angyali röpülék be az kicsiny gyermekhez, s igazíták az szálkát olly helyzetbe, hogy az levegő szabadon áramolhassék tüdejébe? Minden bizonnyal, mert az darab fa ki nem köpeték, s még évek tizedjei után is tapintható vala az grófkisasszony szegycsontja táján.

1811: Mária Veronika cseperedék, s minden tavasszal mandulavirágból fonott koszorú tétetett nemes fejére. Hajához olló vagy kés nem ére születése óta, s lágy hajkoronája ötödik évének fordulójára gyönyörűséggel omlék hátára. Kétség nem is férne hozzá, hogy az vármegye legszebb lyeánya lészen majd belőle, ipp úgy, mint legendába foglaltatott dédanyja, ki szépséginek híre Szerbiától Lengyelhonig járta.

FOTÓ: csillagos ég virágzó mandulafákkal az előtérben (már online, kis színt kéne adni hozzá!)  
(Grafika: egy földre dobott kis falovacska-játék, messziről gyertya, vagy fáklyafény, esetleg a vár erkélye)

2. fejezet

Az álmodozó vitéz (1810-1812)

1810: Alig múla 6 esztendős az lovászmester fia, Szabó Misi, engedelmeskedvén Maria Theresia császárnőnk törvényinek, oskolába adatott. Az mindig pityókás kántor, neveztetvén Menner Bernát, ki már negyedik éve, az Úr 1806-ik esztendejében felépíttetett, s a Szent Kereszt Felmagasztalására szenteltetett templom (melly ma csak Öreg templomnak nevezteték) Éneklő Oskoláját is vezeté, tanítgatá az cselédségnek ifjait és lyányait is, de hát a sok kis suhancnak nem volt ínyére a dolog – inkább csak huncutságokon jára fejük, meg hogy, hogy s mi módon törjenek feketeborsot padtársaik orra alá. Azt rebesgeté a krónika, hogy Bernát mester csak azér’ viselé olly nyugalommal az gyerkőcök trehányságait, mert serrel élt, mi még az szerződésibeis beléfoglaltaték, s mind ez mai napig az Tatai várnak múzeumában olvasható es: “Mennernek, a Chor direktornak, mivel csak serrel él, esztendőnként 6 akó ser adasson az fizetésihez”.  
1812: Csak Szabó Misi, meg tán néhány társa ívá az tudást, s hamarost megtanulák az cirkalmas betűket kanyarintani, s olvasni is folyamatosan, nem csak szótagolván, mint az többi hasonkorú. Az időben még ritkaságnak számíta, hogy jobbágy származású gyermek könyvet vehetnék kezibe, s nagy kiváltságnak számíta, mikor az kántor tanító egy kora reggelen (mielőtt még napi ser adagját fel nem hörpinté) az templom könyvtárába invitálá Szabó Misit, s megengedé, hogy egy könyvet magával vihessék. Szabó Misit pedig az volt idők krónikája érdeklé legfőképp, s természettől fogván az lovak, hisz apjának kis korától segíte az uradalmi istállóban az lovak dresszírozásában. Ott álla tanácstalan ama hatalmas könyvek előtt, nem tudván mellyiket válassza, hisz csak a címit olvashatta, de bele nem lapozhata. Bernát mester, ki jól ösmeré Szabó Misi érdeklődésit, levett egy nagy, vagy 3 fontot nyomó könyvet, s kezibe nyomá: Vigyázz rá fiam, s ha végire jutál, hozzad vissza épségben. Azzal már ki is tessékelé Misit az könyvtárból, mer’ igencsak megszomjaza.  
No, e könyvben az régi magyar vitézek hősi tetteiről valának írva, kezdvén az lovas portyáktól az tatárjárás nyavalyáin keresztül egészen az törökkel való bús viaskodásig, mígnem Buda vára végre elkerüle az pogány kézrűl. Misi aztán haza érvén azon nyomban nekikezde az könyv olvasásának, s szinte falá az bötűket. Legjobban Dobozi Mihály története fészkelé be magát szívébe. Hát hogy is ne, hisz tenmaga is az arkangyal Mihály nevet kapá az keresztségben, ő is szőrén ülé meg az pej lovat gyermekkora óta, s még az legenda is Pusztamaróton, nem messzire Tata büszke várától történék. Csak az gyászos fejleménnyel, mi az könyvbe’ leíraték, nem vala megbékélve, s elhatározá, hogy ő pedig ollyan lovat fog dresszírozni, melly akár két ember súlya alatt is ott hagyná üldözőit, s nem torkollik olly szomorúságba, mint Dobozi Mihály történetje.  
S ki krónikám figyelemmel tovább olvasá majd, bizonyítni tudja, milly állhatatossággal követé Szabó Misi ezen álmait. E pillanattól még nagyobb tudattal figyelé az lovak viselkedését, s mihelyst Menner kántor úrnak viszaada egy kiolvasott könyvet, rögvest másikat kére s meg is kapá tőle. S nem csak könyveket, de olly ritka újvságokat is, mellyben az Szécheny és Esterházy grófok stallmesterei oszták meg tudásuk gyümölcsének javát.   
Így növék s gyarapodék testében, eszében, míg jóvágású, daliás leventévé, s szerte az határon ismert lovasdresszúrrá nem serdülék. S lelkének gyarapodása is hamarost követé, de ezen gyarapodás természetiről most csak annyit árulék el, hogy ollyan barna szeme, édes mosolya s ébenfekete haja vala, melly emberöltőként csak egyszer terem széles e vármegyében!  
(FOTÓ: Pusztamaróti emlékhely csíkhúzós – Sarkcsillag épp a rózsaablak fölött látszik!!!)  
(Grafika: Szabó Misi álmodozása, lovak esetleg?)

3. fejezet

A cigányasszony jóslata (1812)

Az Tatai várban szépen cseperedék mindkét gyermek, Misi tán két évvel vala idősebb, mint Mária Veronika, de pontosan ezt nem tudhatjuk, mert az egyszerű nép keresztleveleit nem őrizék meg olly figyelemmel az plébániában. Misi, mint lovászlegény, azon kiváltságban részesede, hogy együtt játszadozhatott az nemesi gyermekekkel, megtanulva tőlük az úri viselkedés szabályait s illemeit. Mert arra, mint jövendő parádés kocsisnak igen csak szüksége vala, hogy tudja, hogyan kell az hintóba fel- s a hintóból lesegíteni az Gróf urat és a Kegyelmesasszonyt, mikor kell csomagjaikat utánuk vinni, vagy vadászat után hogyan szállítsák az elejtett vadakat az grófi konyhára, s ha kérdeznek tőle valamit, arra okosan és úri stílusban tudjon választ adni. S mivel mind e viselkedésformákat beszédében is illék kifejezésre juttatnia, hasznára válott minél több időt az urak, s dámák társaságában tölteni.

Így aztán már kora gyermekkorában megtanulá, ahogyan az nemes urak, hölgyek s gyermekek egymással társalkodának, s szavuk járását, sőt hanguk hordozását is magába vésé. Egy jó parádéskocsist meg nem lehet különböztetni egy gróftól vagy legalábbis egy bárótól, ha ruhájukat összecserélnék. Csak akkor derülne ki az turpisság, ha az kocsi bakján is helyet cserélnének, de ott is csak azért, mert egy báró, vagy gróf bizonnyal nem tudná olly ügyességgel hajtani az lovakat.

Nos, ahogy így játszadozának az gyermekek közel a Tatai Öreg tó partjához, egyszer csak egy vén cigányasszony álla meg a játszadozó gyermekek mögött, s szívből kezdé dícsérni Veronika szépségét. Veronika is megcsodálta az asszony vagy tíz szoknyából álló tarka ruházatát és illendően megkérdezé, mi járatban van. Csak ipp erre jár -felelé a cigányasszony- s ha már itt van szívesen mondana jövendőt, csak mutassák oda tenyerüket.  
S míg Szabó Misi huzakodott, Veronika vevé a bátorságot, s oda mutatá finom fehér kezeit, melyet a cigányasszony meg se érinte, csak messziről tekinte rá. Sokáig mormogott magában, hogy nem érti a jeleket, de a gyermekek olly kíváncsian mosolyogtak rá, hogy csak megszólala:  
“Hát kedvesem, én se nagyon tudom mire vélni ezen jeleket, de az van a tenyerébe írva, hogy élete legszebb napján Istennek egy olly teremtménye fogja elragadni, mely egyszer már majdnem a végzete lett. De ipp ez teszi majd azt a napot a legszebbé életében. S valahogy azt is kiolvasni vélem az vonalakból, hogy ez a lény már részben az kegyelmes Kisasszonyban lakozék. De, hogy állatról, vagy démonról vagyon az tenyerébe írva, hogy aprócska féreg, vagy óriási sárkány, azt én nem láthatom.  
Na, meg is ijedék Veronika ettől a jóslattól, s Szabó Misi, ahogy egy fiatal lovagtól elváratik, s hogy egyúttal Veronika figyelmét s félelmét elterelje, eléálla és bátran nyújtá oda kezét. “Inkább nekem jósoljon, öreganyám!” mondta a cigányasszonynak, pedig az már menni készült. Az csak egy pillantást vete Szabó Misi kis koszos kezeire de arca el is borult mindjárt: “Hát fiam én inkább nem mondom, mi van a tenyeredbe írva, csak annyit, hogy sorsod nagy kincse fény csóvájával jövel, s rövidke boldogságod fény csóvájával múlik”, s lehajtott fejjel elsietett, mint ki bánja, hogy bele nézett az gyermekek jövőjébe.

A két gyermek még soká néze az cigányasszony eltűnő alakja után, majd egymásra. Majd Veronika elkacagá magát, arcán megjelenék két kis szépséglyuk, mellyet az német nyelven Grüberli-nek mondanak, picit felhúzá álla elé bal vállát, majd egy pillanat múltán jobb kezével eltakará szemeit, mint az kis gyermek, ki bújócska közben azt hiszi, ha ő nem lát mást, más se látja őt. Kisvártatva széttárta ujjait szeme előtt, s a kis résen kandikált Szabó Misire.   
Szabó Misi lovagiasan nyújtotta felé karját, ahogy azt a várudvarban az uraktól látta. “Szép Hercegnőm?” tódította nagyfiúsan, holott pontosan tudta, hogy Veronika “csak” egy grófkisasszony. De Veronika inkább elszalada s csak messziről nevete vissza pajtására.

   
(Grafika: a cigányasszony eltűnő alakja)

4. fejezet

Veronika tanul (1812-1818)

1812: Nem sokkal az elébb leírtakat követőn, Veronika is iskolaérett korba kerüle. De őt mégsem az mindig pityókás Menner Bernát, hanem grófi tanítómesterek és udvarhölgyek okították. S az időben amúgy se illék lyeányoknak és ifjaknak egy iskolába menniük, hisz más fontos dolgokat tanulának az ifjú vitézek, s az leendő úrhölgyek.  
Veronika elsajátítá az írás s olvasás tudománya mellett az históriát és geográfiát is, de az művészetekről sem felejtkezék el: zongorázni, festeni s elegáns ruhákat tervezni is megtanula. Volt is kiről példát vehetnie, hisz az Eszterházy kastélyban számos úrhölgy intéze vezető művészeti feladatokat, mint Mária Franciska (szül. Roisin) francia márkinő is, ki magának III. Eszterházy Miklós grófnak vala hitves felesége, s az kis Mária Veronikának zenében, divatban, művészi ízlésben nagy példaképe vala.

1818: Egy alkalommal ipp’ az bútorok formáiról s szobák bérendezésiről beszélgete udvarhölgyeivel, s per se az 12 esztendős Veronika is ott lábatlankoda, ki észrevevé, hogy három díszes székre valami rá vagyon írva, de mindháromra más, s elkezdé silabizálni az betűket: Amor, Provision, Labor. Az udvarhölgyek mosolyogva nézék az lyeányka igyekezetét, s megkérdék tőle, tudja-é milly nyelven íródtak vala. Mária Veronika bár okos volt, de ezen szavakkal még sosem találkozék, s így már kezdé szégyelleni magát, hogy az kérdést nem tudná megválaszolni. Bár sejté, egy szó mit nem ért, annak jelentése legjobb, ha latinban keresteték meg. Így inkább kérdve válaszolá: “Tán csak nem deák nyelven?”  
Roisin márkiasszony Veronika fejére tevé kezét, s helyeslően bólintott. Bár ezen bólintás inkább udvarhölgyeinek szóla, távozásra intvén őket, jelezvén, hogy most az fiatal Jankovich grófkisasszony tanítása következik, s egyedül kíván Veronikával foglalkozni. És szép csendesen elmagyarázá Veronkiának az titokzatos szavak értelmét.  
“Amor annyit tesz, mint szeretet. A provisio, bár ezen mai világban már más jelentése vagyon, a pro (előre) és a visio (látvány) szavakból tevődik össze, s eredeti jelentése előrelátás. A Labor szót pedig ismered az imából, mit a szerzetesek mormolnak”  
Ora et labora - vágta rá Veronika gondolkodás nélkül. Imádkozz és dolgozz!

Maria Franciska Roisin asszony bólinta és összefoglalá az székekre íratott latin szavak jelentését: “Most tanulsz, lyeánykám, de hamarosan béfejezed az oskolát. S ne feledd, mit megtanulál, azt szeretettel illék megtöleni s embertársaid javára fordítani – mindegy, hogy az nemes, vagy szolgáló. Mit megtanulál, előrelátóan használd, s tedd egésszé az tanult ismeretet tenmagad, vagy még inkább mások hibáiból vétetett tapasztalattal”. S mosolyogva megsimogatt a lyeányka selymes haját, s folytatá… “s mert hibákat mindenki vét, mi rosszat tapasztalál, fordítsd előrelátásba, tervekbe. Egyetlen okosan hozott döntés is sorsfordító lehet, melly egész életed meghatározhatja. És végül munkálkodj szorgalommal azon, mit megtanultál s eltervezél, mert az tudás, mit nem használnak, nagyobb botorság, mint maga a tudatlanság!”

Veronika elgondolkodék az hallottakon, bár a “pro visio”-t még nem nagyon értette, különöst nem, hogyan lehet a jövőt egyetlen döntéssel erre- vagy arra befolyásolni. De a pro-visio értelme máris gyökeret eresztett okos fejecskéjében, s álmodozni kezdék, vajh’ melly nagy döntése fordítja majd életét az helyes irányba. (FOTÓ: Kastélyablakból kitekintve a csillagos ég)  
(Grafika: szobaablak, s előtérben a három feliratos szék: AMOR, PROVISION, LABOR)

5. fejezet

Lovaglási lecke (1820)

Szabó Misi születése óta eltelék 16 esztendő, s Veronika is 14 évével sudár fiatal lyánykává serdülék. Még megvalának gyermeki szokásai, de már nőies mozdulatokba öltözteté azokat. Mosolya, mellyet az cigányasszony furcsa jóslata csala még gyermeki arcára, immáron bájjal teljesedék ki. Grüberlis mosolya közben orcáját újabban oldalra szoká fordítani, melyből felhúzott kerek válla egy kis darabot kifedék. Kétség nem fére ahhoz, azzal játszadozék, ki pillantását viszonozni kívánná, úgyszint mozgatásra kelljen adnia fejét, hogy Veronika hamvas arcát annak teljességében láthassa. S micsoda pillantás volt ez! Szeme sarkából olly csalfán tuda nézni, hogy az sokszor már önnönmagának is sok volt. Illyenkor orcája elé emelve kezét eltakará vele szemeit, majd kedvitől függőn hirtelen, vagy lassan kis rést nyita középső- s gyűrűs ujja között, s onnan tekinte ki. De el már nem szalada utána: annál kíváncsibb volt az legény zavarodott tekintetére, mert nem sokan merék viszonozni barna mandulaszemének pillantását.

Szabó Misi álla is pelyhedzni kezdék, s 16 évesen már ő volt az kastély parádés kocsisa. Szüleit elveszté, hisz apját besorozák Napóleon Bonaparte ellen, s az fertelmes háború legutolsó éviben súllyosan sebesülvén tére haza, majd az sebláz elvivé örökre. Édesanyja pedig utána hala az bánatiban, s nyugodának egymás mellett az Tatai temetőben… így van ez sokszor, ha két lélek egymást igazán szereti. Szabó Misinek így hamar saját lábára kellett állnia, hisz se testvére, se szülei, s rokonai is csak távoliak valának. Még szerencse, hogy az oskolában olly szorgalmasan tanula, s Menner Bernát kántor tanító olly sok szép könyvvel, s tanult írásokkal látá el, hogy megállá helyét mind az nemesi társalgásokban vadászatkor, mind pedig az lovak dresszírozásában s gondozásában.

Nem is volt kétséges, hogy Veronika édesapja az öreg Jankovics gróf Szabó Misire bízá lyeánya taníttatását az lovaglást illetően. S amilyen légiesen s könnyedén szökkelt Veronika kisasszony az kastély lépcsőin, olly feszesen, s erőteljesen ülé meg az szelíd kancát, mellyen első lovaglóleckéit vevé. De hát Veronikát nem olly fából faragák vala, ki megelégede az hölgyek számára előírott oldalas nyeregben lépésben való lovaglással (mellyet akkoriban az német nyelvből vétetett “Damen-Sattel”-nek hívának), hanem galoppozni, s vágtázni is akarnék. S hogyan, vagy hogyan sem, rávevé Szabó Misit, hadd üljön föl az lóra nadrágban, s az lóra rendes nyerget szerszámozzon föl néki Misi. Bár én úgy sejtem, az grüberli volt a kulcs, mellyel óhaját átvivé. Vagy ha nem, akkor azok a barna mandulaszemek? Tán ekkor fordula meg először fejében, mit is jelenthet az pro-visio, vagyis az jövő előre-látó tervezése, melyről Roisin márkiasszony beszéle Veronikának, miközben az kastélyban az három mesterien faragott székre íratott deák szavak jelentésit magyarázta el. Tán ipp ez lészen az kulcs élete nagy fordulópontján, hogy férfi módra tud az nyeregben ülni? S hogy is juthatott eszébe ez ipp most Veronikának esztendők távlatából? Tán összefügg mindennel, még az cigányasszony jóslatával is, mellyen gyermekként csak nevete? Ejj, de ne szaladjunk előre az történetben!

S lám, maga Szabó Misi is csodálkoza, melly természetességel pattana fel Veronika az mén hátára, s milly keményen fogá térdei közé az fiatal csődört, melly azonnal engedelmeskedék is neki. Erős mén volt, fekete szőre olly csillogóan fekete, mint Veronika haja, akár két embert is elbírt volna, s bár még csak másfél éves volt és az dresszúrnak igencsak elején tarta.

S még az esztendő végére sem értek, Veronika olly bizton ült az ló hátán, hogy Mihállyal már bátran kilovagolának messze az Hajagos ritkás bokros dombjain túl, egészen az Zsámbéki hires apátsági templom romjaihoz, közben beszélgetvén az természet szépségiről. S míg Veronika megtanulá az növények neveit, s hogy mellynek miféle hatása vala az egészségre, vagy betegségre, addig Szabó Misi magába szívá az nemesi nyelvezet szép mondatait, s gyakorta kacifántos szóvirágait. Míg Veronika az madarakat esmeré meg, s azok dalait dúdolá (sőt, titkon még fütyülé is, pedig az nem illék egy grófkisasszonynak), addig Szabó Misi az nemesi szóhordozást, s az szép artikulált beszédet utánozá le, mellyel Veronika szóla hozzá. És míg az lyeányka az vadak nyomait keresé, s találgatta melly állaté lehet, s szokásikat hasonlítgatá öszve, merre, s mikor járnak inni az érhez, az fess parádéskocsis az udvari illem szokásit s illedelmát sajátítá el olly nagyon, hogy ki csak beszédét hallá, s mozgását látá, biza’ nemes embernek gondolhatá.

Így fejlődének, egymástól tanulván még éveken át, lelkükben, testükben egyaránt. Szereté is a vár népe Veronikát kedvességéért s okosságáért, tán még jobban mint kisgyermek korában, mikor még mindenki csak Mandulavirágnak becézé.

  
(Grafika: patanyomok a sáros-füves terepen?)

6. fejezet

Az első korty (1822)

1822: Veronika, ki már 16. évét tölté be, s gyönyörű karcsú hölggyé serdülék, gyakorta játszadozott barátnéivel, s ha ipp valamelly nagyobb ünnep vala, besurranának az Tatai tó templommal szemközti partján álla fogadóba is, melly Szarka névre nevezteték, s arról vala híres, hogy maga Kazinczy Ferenc is töltött benne vagy 8 napot az Úr 1803-ik esztendejében Budáról ipp Bécs felé utazván.   
Egyszer ipp, mikor az templom szentjének búcsuja ünnepelteték, bátorságot vevén betére Veronika is barátnéival együtt az fentebb neveztetett fogadóba. De azért –mint az fiatal lyeányok, kik szárnyukat s bájukat próbálgatván azért még csak gyermekek maradának- óvatosak voltak, mert kora délután tették ott látogatásuk, mikor az fogadó már üres vala, hisz’ ki ebédelni kívánt, az gyomrát megtelítvén már indula haza. Csupán az személyzet rakosgatá össze az asztalokat, s tányérokat, s mi az ünnepi ételekből el nem fogyék, azt falatozá be jó étvággyal. No, meg ipp az cigány muzsikusok is megérkezének, kik az esti nagy múlatságra hívattatának, s korábban jövén, nyírettyűiket, bőgőjüket s cimbalmukat hangolván készülődének az estére.

Veronika s barátnéi halkan vihorászának, mint az az illyen lyányoknál e korukban szokás, s ez lyeánykoszorú nem kerülheté el az öreg cigányprímás figyelmét se, kinek magának is hat felnőtt gyermeke, s tucatnyinál is több purdé unokája vala. Na, tanakodék az cigányprímás magában, ha megkérdené, mellyik az kedvenc nótájuk, vajjon kiszaladnának-é mind az utcára szégyellősködve, vagy ha nem, mellyik veszi az bátorságot válaszolni? S azon nyomban meg is kérdé két értelműen, hogy “hát oszt’ kérem alássan, kinek az nótáját szabad elhúznom?”  
Egyszeriben ollyan csend levék az lyeánykák között, hogy még az légy zümmögése is hallatszék volna, de azt’ egyikük – ki más, mint Veronika – előre lépe és azt válaszolá:

Azt tessék nekem elhúzni, hogy: “Jajj, de szép…” s a cigány tudta egybűl a folytatást, hisz emlékezék reá, hogy az tavalyi búcsúban Jankovich gróf ezt a nótát húzatta a feleségének, Veronika édesanyjának. S mivel Veronika szakasztott mása volt édesanyjának (tán csak barna szemét örökölé édesapjától az anyai kék helyett), máris rákezde az nótára:

“Jajj de szép…”, s itt megálla, Veronikára pillantván, hogy az énekelé-e. Veronika folytatá: “kék szeme…”   
Na de ipp e pillanatban nyíla az fogadó ajtaja, s lépe be Szabó Misi, ki immáron nem lovászfiú vala, hanem 18 évével parádés kocsisnak mondhatá magát. S ahogy belépe, s ahogy hallá az nóta első szavait, majd’ belé is pirulá, mert olly mélykék szemei, mint neki, nem volt egy legénynek se a faluban, s a nóta igen csak eltanálta őt az szíve tájékán.  
Nos, Veronika rá teve egy lapáttal, tovább folytatta: “…van Magának” és ránézett az ipp belépő parádés kocsisra. Még jó, hogy annak napbarnított arca, s pelyhedző bajusza elrejték arcának pírját. No, de őt se faragták akármilyen fábúl, odainté az cigányt magához és ráparancsolt: “kezdje csak mégegyszer azt a nótát, Gáspár bátyám”, mert jól ösmeré az cigányprímást más mulatságokból. S ahogy az cigány álla alá fogá nyírettyűjét, Veronika már csak egy mélykék szempár tekintetét érezé magán, s hallgatá, hogy:   
“Jajj de szép, barna szeme, van magának!  
Nincs illyen a világon senki másnak!”

De jajj, Veronika orcájának bőrét az nap nem barnítá meg, s még az fogadó félhomályában is látszék az lángba borulni. S hogy arcának pírját leplezze valamelyest, fogá az vizeskupát, s nagyot húza belőle. De nem víz volt ám abban, mert azt a kocsmáros már Menner Bernát karnagy úrnak készíté elő, hogy titkon bort ihassék, csak víznek látsszék.

Nos, Veronika jól tudott titkot tartani: úgy húzá le az kupa bort, mintha az valóban víz lett volna. Csak szemei csillogását nem tudá kötőfékre tenni, azok még este is erősebben ragyogának, mint az újhold sarlójától nem messze tündöklő Vénusz az égen. De hogy az bortól, vagy Szabó Misitől…, ki tudja?

   
Megj.: *ezen a fotón nagy felbontásban a Merkur és Vénusz is látszik!*  
 (Grafika: A kocsma terasza, s a terasz korlátján egy nyereg és egy keszkenő egymás mellett)

7. fejezet

Az első csók (1823)

1823: Messze földön tudott volt, hogy Jankovich grófúr kedvet lelé az vadászatban, s amint és ahogy lehetett, magával vivé Veronikát is, ki jó lovas hírében álla. Hát hogyne ülte volna meg biztosan az paripáját, mikor Szabó Misi elébb legszelídebb hátas kancáján tanítá lovagolni, majd merészebben legszilajabb ménjén oktatá, hogyan vágtázzon, s ugratás közben milly módon maradjon biztonsággal az nyeregben. Nehéz lecke volt ez, hisz az úrihölgyek hosszú szoknyájuk miatt oldalra lejtő felemás “Damen-Sattel”-ben ülék meg az lovat. De ahogy már írám, Mihály titokban megtanítá Veronikát nadrágban és rendes magyaros nyeregben is lovagolni, hisz hogy leessék az lóról, illyen nyeregben sokkalta kisebb esélye vala.

Történe egyszer, hogy egy meleg őszi estén Veronika ipp egyedül lovagolván az Hajagosban (az Gerecse erdeinek egyik nyúlványa) egy csuda szép rétre érkezvén, lovát egy berkenyefához köté, leteríté pokrócát, s arra heveredvén élvezé az alkonyi nap sugárait. A friss levegőn, s lenge szellőben hamar el is szenderedék.

Ám lova közben megéhezvén legelni kívána, s mivel az berkenyefa (sőt, azok közül is az legnagyobb, legterebélyesebb barkóca-berkenye fajta, melly deákul sorbus torminalis-nak hívaték, nem pedig az cserje-féle alacsony berkenye vala) árnyéka, hová Veronika kiköté lovát, csak satnya füvet engede teremni, meghúzá az gyeplőt, mely kioldódék. S amíg Veronika édes álmát alvá az fanyar ízű gyümölcsét hullajtó fa árnyékiban, lova elcsellengett.

Az lég hűsebb lett, az őszi szellő megerősödék, s Veronika magát kipihenve felnyitá barna mandulaszemeit, de jajj, nem találá lovát, s hiába hívá, biza az elkaladozék.

No, de Veronika nem az a fajta lyeány volt, ki kétségbe esék, s elindula, hogy gyalog menjen haza. Ám mi lóval egy fertály óra, az gyalogosan egy egész, s Veronika vagy három fertály órányit lovagla el az kastélytól. De ha már így esett, mit volt mit tenni. A nap lenyugodék, s minthogy ősszel a szürkület is gyorsabban tűnik tova, mint hosszú nyári estéken, kisvártatva hamuszürkévé lőn az horizont, s minden kis nesz az erdőből fenyegetően hangosnak hallatszék. Már vagy két órányit gyalogla, mire az kastély toronyablakin átszűrődő fáklyák fényét megpillantá. De az csak közelnek látszék, így ló nélkül még igen messze vala.

Ám egyszerre csak motoszkálás hallszik egy bokorból. Veronika összerezzene, vajh mi lehet, tán vaddisznó? Vagy egy róka? Esetleg csak őz? Jajj, az a vad közeledik, Veronika szíve torkában dobog. Már látja is mozogni a bokrokat, merre jár. Istenem segíts! – fohászkodik a leány.

És ekkor kibukkanék a bokorból egy fekete orr, száj, majd két szem és két fül: nem más, mint Betyár kutyus, ki nagy szökős hírében áll, s lám újfent elkórászolt. Veronika megkönnyebbülten sóhajta fel, megsimogatá Betyár kutyus fejét és most már ketten folytaták útjukat. De hamarost újabb zaj hallszik a bokrok közül. Hangosabb és lassabb léptek, tán szarvas lehet, vagy akár dámvad? De Betyár kutyus nem ugatá meg, sőt a farkát is csóválni kezdé. A sötétben csak egy silhuettet látni: alakja délceg, de nem szarvas, mi lehet az? Nos, hát ki más is lenne, mint Szabó Misi, vagyis pardon, Szabó Mihály a parádéskocsis állék ott és nyújtá karját Veronika felé “A lova egyedül jött vissza, aggódtam Önért” – szóla kifogástalan úri modorral és nyugodt hangon.

Veronika (bár nem illék) elfogadá az felé nyújtott kart és erősen belekapaszkodék. Lágy keble szégyenlősen hozzá-hozzáére az fiú felkarjához, de mire az Öreg tóhoz a szomorúfűz patrtra hajló ágai alá értek már egyre több lopott pillantást vete Mihály felé, ki megálla és mélyen Veronika szemébe néze. Betyár kutyus, mint ki érti s tudja, mit kell tennie, illedelmesen hazaszalada.

Egy ideig hallgattak, majd ahogy szájuk egymás felé közeledék, Veronika sietve magyarázkodni kezde: “Mihály, én még sohasem csó….” De a mondatot már nem tudta befejezni.

  
(Grafika: hátrahajtott női fej – Szent Teréz tartásban…)

8. fejezet

Titkos éjszakák (1825)

Ugyanezen esztendő augusztus havában, mellyet az magyar nép Boldogasszony, vagy Szűz Mária, de Új Kenyér havának is monda, nos ezen hóld‘nap idusán Veronika ipp szobáját rendezgeté. S mint azt 19 éves hajadon lyeánykák olly gyakran tevék, külön kupacba raká azon dolgait, mellyek gyermekkori babái s más játszó kellékjei valának, s mellyeket már csak az emlékezetében akará megőrizni, s hogy biztosan meg is őrződjön, egy ládikába szándékoza zárni. S megint egy másik kupacba gyűjté az már felnőttes dolgait, mint keszkenő, csipkés hálóing, s mind efféle felnőttes ingóságit, mellyet oly büszkén visele.

S ahogy így válogatá dolgait, lám kezébe akadá egy kicsiny szelence, melyben az szentképek gyűlének, azon naptól fogván, mikor az csöppnyi kislyeány majd meg nem fullada az lenyelt szálkától, melly az ő kis falovacskájáról törék le. S ahogy nézé az szentképeket, mellyek hátuljára mind oda vagyon írva, melly rokona, vagy tisztelője adományozá azt vala, vagy mellyiket kapá első áldozása, majd bérmálkozása emlékére, talála egy összehajtogatott kis papírdarabkát is, kacskaringós írással. Kíváncsíságtól telvén bontá ki az papírkát, s vevé szemügyre egyenként az régimódi bötűket, mellyen ez álla: „az Úr azon esztendejének nyárutóján, mikoron Szűz Mária hóld‘napjában kétszer lészen telihold, az második teliholdas éjszakán kincsre lel azon délceg levente, vagy deli lyeányzó, ki az Által ér partját övező ősi fűzfák körbevette réten nyitott szemmel jár. De csak akkor, ha éjfélig egyetlen bolygó sem tündököl az égen.“

Dejszen ez évben -villana Veronika agyába- e hóld‘nap ipp‘ egy teliholddal kezdőde, hisz akkor lovaglának ki vaddisznót hajtani édesapjával, s látának az esti szürkületben egy délceg szarvasbikát, ipp azon irányban, ahol az tele Hold felkelt vala. S jól tudván, hogy az Áldás hava, s az Boldogasszony hava azon két hóld’nap, mellyek ugyan egymás után következének, s mégis mind a kettő meg van toldva egy harminc-s-egyedik nappal. Még arra is emlékezék Veronika, mikoron tanulá, hogy ez szabályt az római császár Augusztusz (kiról újfennen ezen hóld‘nap nevezteték) hozá, ki nem vala képes elviselni, hogy az Júliusz cézárról elneveztetett előző hóld’nap hosszabb legyék. S hogy az esztendő napjai megmaradjanak számikban, ez harminc-s-egyedik napot tolvaj módon az már úgyis olly rövid Jégbontó havából csené el, huszon-s-nyolcra csökkentvén annak hosszát.

No, de ne kalandozzunk el olly messzire, s hogy szavaim folytassam, Veronika éles elmével kitalálá, hogy ezen hóld‘nap végén újfent egy második telihold lészen. S arra is emlékezék, hogy azon vadászat éjjének végén, az reá következő hajnalon az felkelő Nap előtt, attól jobbra sorban állának az bolygók egymás mellett: legmesszibb az Naptól az vén, lomha mozgású Szaturnusz, majd az királynői szépségű Vénusz és az zordon Mars, veres színével égészen közel egymás mellett. Vajh‘ mit jelentheték az Mars s Vénusz ezen együtt állása? S mivel az szárnyas lábú Merkúr, s öreg Jupiter mindkettő az Nap mellett találkoza egymással, beteljesülék az criterium, melly az papíron írva vagyon, hogy az telihold az esti égen ez hóld‘napban másodjára ragyog, ám bolygó egyetlen sem.

Nosza denn, volt Veronikának két teljes hete, hogy elkészüljön tervével, hogy, s milly módon fog kiszökni az szobájából, hogy eztán lóra pattanván az Által éri öreg füzes mezejire vágtázzék az éjszaka folyamán – s olvasóm jól sejti, hogy ez a füzes emlékezetes vala Veronikának az első csókról életében! Hát, hogy hogyan s mi módon szökött ki a grófkisasszony , azt olly titok marad, melly titok tudásába még e sorok írója is belepirulnék, feltéve, ha tudná, mert biza Veronika ágya az éjszaka érintetlenül hagyatott. Dejsz‘ nem is gondolhatunk másra, mint hogy Veronika olly nagyon izgula, hogy álom nem jövék szemire, s le sem feküdék. Mert ollyas dolog, hogy már korábbi időben, tán már alkonyatkor elszökék, s az időt éjfélig nem az saját szobájában múlatta, nos illy dolog eszünkbe sem juthat egy illyen úri lyeányról…, még akkor sem, ha lovaglónadrágján az gondos cselédlány, ki Veronika ruháját szoká mosni vala, most annyi sok szénaszálat tanált, mintha ezen nadrágban nem is egy mén paripán, hanem egy szénakazal tetejin lovagolt volna.

No, de találgatások helyett inkább azt mesélem, mit is talála Veronika ezen az éjszakán. Keresé ő az kincset az patak partján, az legöregebb fűzfa töviben, s még az őzek vágta csapásokra is bekukkantott, nincs-e ott valamelly kincs elrejtve. Mert nagyon vágyott ő arra, hogy találjon valamit, amivel aztán deákosan mondva „pro-visio-t statuálhat az destino-nak“. No, de a földön keresheté is az kincset, mert ott nem talála semmit. Hanem aztán mikor véletlen az égre veté tekintát, láta ott olly egy csudát, mellyet még sosem látott az előtt. Először azt hivé Veronika, egy fura alakú felhő terüle el az égen, mellyet az telihold világíta meg. De az bizony nem felhő vala, hanem valamelys égi tünemény, bozontos fejjel, s hosszú csóvát húza maga után mint fátylát az menyasszony, s mellynek hossza az Hold diaméterének tízszeresét is eléré. Akkoriban még nem tudák bizonyossággal, hogy az illy csudálatos égi vándor vajh‘ az atmosphera fénytörése-é, vagy az csillagos ég rejtelmes szülöttje. De mi, az távoli utódok jó 200 esztendő távlatából már tudjuk, hogy ez égi vándor az Pons (C1825/N1) üstökös vala, melly 3300 évenként látogatá meg bennünket. S most íme sokkal szebb történésnek lehetett tanúja, mint legutóbbi ittjártakor, mikor az Szantorini-vulkán tort ki, s borítá hamuja többnapos setétségbe az Földközi-tenger vidékét.

S míg Veronika gyönyörködék az égnek e szép kincsében, lám egy másik árnyék is megjelenék az réten. Nem más volt az, mint Szabó Misi, ki hajnalban ki szeretett volna lovagolni, de nem találá az lovaglópálcáját. Keresé is mindenütt, de azt mintha a szénakazal nyelte volna el – teringettét, mégpedig szó szerint! „No, ha ott maradtál, akkor maradj is ott“ mondta magának, inkább jó kedvvel, mint bosszúsággal és szemével még soká elmélázott a szénakazalon. Mintha valami szép történést idézett volna fel az közelmúltról újra, s újra, amivel nem tuda betellni. No de rossz az, aki rosszra gondol, meg is írtam már egyszer e történet közepén!

Veronika örült, hogy Szabó Misi silhuettjét látja az mezőn, mert így egyedül azért csak félelmetes volt az éjféli Hold, a furcsa égi jelenség, meg egy kicsit frusztrálá is, hogy nem olly kincset talált, amillyet elképzelt. „De jó, hogy itt van, Mihály“ csúszott ki a száján, és leszedett egy szénaszálat a fiú gúnyájáról. S mivel a fiú újfent a karját nyújtá, s senki nem volt a közelben, Veronika elfogadá azt, s a Holdfényben együtt botorkáltak vissza az Által ér partján egészen a Tatai Öreg-tóig. Itt leültek egy kis padra, először egymás mellé, s nézték a tó vizén csendben fodrozódó hullámokat, majd az égi vándor csodálatos jelenségét. Majd Mihály halkan megkérdezte: „Emlékszik-e még az cigányasszony jóslatára, Veronika? Ki azt jóslá nekem, hogy életem kincse az fény csóvájával érkezik?“ Veronika bólintott, s megérté, hogy a kincs, mit az kis papírra kanyarintott betűk jósolának, most megtaláltatott.

S ha valakinek az kíváncsisága nem csillapula, hát megválaszolom: nem, Szabó Misi lovaglópálcája sem kerüle elő az szénakazalból, pedig Isten látja lelkemet, buzgalommal keresék együtt egészen hajnalig. S az Öreg tó partján álló kis pad is hálát ada az erdésznek, hogy olly erős lábakat ácsola neki.

(Grafika és fotó: Tatai Öreg tó, vagy hasonló…)

9. fejezet:

A szülői áldás (1825)

No, néhány illyesfajta titkos éjszaka telte után már nem volt kétség, hogy Veronikát és Mihályt az ég is egymásnak teremté. De vajh’ hogy lehetne valaha is egymásé az szép grófkisasszony, s a lovászfiú, még ha parádés kocsis rangba is emelkedék.

Egyszer, mikoron Nagyboldogasszony havának egyik holdtalan, sötét éjszakáján, Szent Lőrincz vértanú ünnepe táján, sétáltak vala kéz a kézben az közeli Hajagos dombjain, mely az Gerecse hegyeiben Tata és Tatabánya között, attól kissé északra húzódék vala, Veronika halkan megkérdé: „Hogy tekinthet reánk a Jó Isten szülői áldás nélkül? Hisz az én atyám engem másnak szána, s beleegyezését se ő, se édesanyám nem adná“ és könnycseppek búvának meg szemei sarkiban. Misi csak hallgata, de bátorítva szorítá meg Veronika kezit, s azt mondá: „Elrendezi azt a Jó Isten, csak teremtsünk alkalmat néki. Ahogy ő megteremte bennünket, de mi vagyunk sorsunk kovácsai, most mi segítsünk neki, hogy kezébe vehesse sorsunk fordulatát!“ s olly magabiztosan mosolygtak hozzá kék szemei, mint akinek máris kész tervei lennének arra nézve, mi Veronikát olly gonddal tölté el. Tervei, biz’a, így többes számban, hogy ha az egyik nem ütne be, akkor majd a másik, vagy következő, de ő aztán nem ollyan legény, ki csak úgy fel adná az próbálkozásokat ha kívánt mátkájáról van szó. Csak akkor komoroda el, mikor eszibe jutott, hogy neki bizony senkije sincs, ki áldását adhatná boldogságukra, mert szülei már az Tatai temetőben nyugodának. Nagy sóhajtással nézett föl az csillagos égre, mint ki onnan vár válaszra. No, nézhetett is, mert az bőregerek cikázásán kívül nem mozdula semmi az égen. Az csillagok lassan járák útjaikat az Sarkcsillag körül, de olly lassan, hogy csak fertály óra múlásával látszanak elmozdulni az öreg száz éves fenyő csúcsa fölött.

Mint két gyermek, fogták egymás kezét, s lélegzetük is alig hallék az éjszaka csöndjében – az idő megálla körülöttük, a domboldal halk titkokat suttogék fülükbe, s ők itták az lég minden szavát. S ekkor hirtelen egy fénylő hullócsillag jelenék meg, majd utána azonnal egy haloványabb másik a nyomában, s elröpülvén az égi W (melly Cassiopeiának is neveztetik) fölött, pont eltalálák az Gönczöl Szekerét, melly észak-keleti irányban az Tatai temető irányában alig valamivel az horizont felett róvá útját! Olybá tűnt, mint két szülő, kik gyermekük útját követék az mennyekből, s hosszú vándorlásuk során kicsit megpihenének az égi szekéren, gyönyörködvén gyermekük boldogságában. S bár a nép Szent Lőrinc könnyeinek is nevezé az e napokban hulló kis csillagocskákat, ez kettő inkább Veronika könnyeit szárítá fel, ki lelkesen kiálta: „Mihály, a szülei áldásukat adák reánk!“ és az örömtől sírva foná karjait az szegény kocsislegény nyaka köré, ki jobb karjával szorosan magához ölelé. A grófkisasszony szíve olly hevesen dobogott, hogy azt Szabó Misi még a kabátján keresztül is érezé. De azt már csak ő látta, amint kis idő elteltével a két hullócsillag titkon kiszálla az Gönczöl Szekeréből, s elporlada örökre az magasságban. Tudta ő ebből, hogy messzi út áll előttük, göröngyös utak porával, sok viszontagsággal, mellyen csak magukra hagyatkozhatnak.

S a terv lassan formát önte. (Grafika: a Tatai régi temető)

10. fejezet:

A leányszöktetés (1826)

Hát, eljöve az várva váratott április végi nap, az vérszilvafák bimbófakadásának napja (mellyek tudvalevően csupán három napig tündökölnek teljes pompájukban) mellyre az öreg gróf Jankovich már olly régen várakozék: az eljgyzés napja lyeánya Veronika, s az szomszéd uradalom gazdag ifja között, ki egyszülött fiúgyermek lévén az összes földek, javak, s jószágok várományosa lészen majd. Örvende is az öreg gróf, hogy lyeányát jó kezekben tudhatja, hol majd tejben-vajban fogják fürösztni, s szolgák hada lesi majdan legkisebb rezzenését, ha kívánna valamit.

Ej, de Veronika nem örvendék ám az vérszilvafa virágainak, hisz az ő szíve Szabó Misié volt már, s fordíttatva tán még erősebben dobogott az kocsislegény szíve őérette. Az eljegyzés pedig már annak idején is komoly dolognak számíttatott, abból visszaevickélés csak nyomós indok esetén történhetett.

Már jó ideje szóla az zene, húzta vala a csűrdöngölőt az cigányprímás, az mulatság kezdék fénypontja felé közeledni, mellyet az boldogító fogadalom jelenték, mit kéz a kézben mondanak ki az fiatalok. Az régi, s jó szokáshoz híven azonban, melly Jankovich grófnál már generációkkal előtt megszokattatott, hogy az jobbágyok s szolgálók kisebb s nagyobb ajándékkal kedveskedének, ki ki mestersége, s lehetősége mértékében. Az egyik egy szakajtó sajtot, másik finom édes süteményt, a harmadik frissen pörgetett mézet tett az vőlegény elé, ki a sok földi jótól (na meg az édes bortól) hamarost már lépni se nagyon tudott.

Hát, végre sorra kerüle Szabó Mihály, a parádéskocsis is. Vajh, miféle ajándékkal kedveskedik majd?

Kitárula az ajtó, s Mihály egy csodálatos fénylő fekete szőrű nemes paripát vezete kantárjánál fogva. Ez paripát ő maga dresszírozá, s szoktatá rá arra, hogy mind magyaros, mind pedig nemes hölgyeknek készíttetett féloldalas nyerget viseljen hátán. Veronika szeme fénylett az paripa láttán, de orcájára még több pírt csala, mikor látá, hogy az kantár Misi kemény kezében fogatik. Az lakodalmas nép egyből felkiálta „nyeregbe, grófnő!“, hisz tudott volt Veronika tudása az lovaglási terén. Mögéje pedig felülteték az jövendő vőlegényit, az szomszéd uradalom gazdag ifját. De jajj, annak úgy fejibe szálla a bor, hogy az nyeregből oldalvást kifordulva beleesék az ezüst tálcába, pontosan a sült malac mellé. Még az alma is kifordula az ropogós bőrű mangalica szájából, s az ifjú feje elé esék. Nevetett is a nép, de csak szép csöndesen, isz tudták jól, hogy hamarost az szomszéd uradalom fia veszi át az birtok vezetésit, kivel óhajtaték jóban lenni.

Nosza de, ám Veronika nem maradhat védelem nélkül egy számára még ismeretlen paripán, így az öreg Jankovich gróf maga kéré meg az parádés kocsist, hogy vigyázzon elsőszülött lyeányára, szeme fényire.  
Szabó Misi előbb szabadkozott, de ahogy az idős gróf azt találá mondani, hogy „Misi fiam, Te vagy a legrátermettebb, aki tudom, hogy vigyáz a lányomra“, érezé, hogy nem várt terve most megvalósulhat. S lám, hogy, hogy s nem, egyszerre eszébe villant gyermekkora, s mit az cigányasszony jósola Veronikának élete legszebb napjáról, mely most hirtelen értelmet öltött: “A paripa! A falovacska! A kis szálka Veronika szegycsontja tájékán! Hát persze! Igaz a jóslat!” A Mihály fejében sebesen keringő gondolatok hirtelen elcsitulának. Mélyen az öreg gróf szemébe néze és komoly hangon válaszolá „Ígérem, vigyázok rá!“. S úgy segíté föl Veronikát az nyeregbe, mintha hercegnő lenne, nem pedig csak grófkisasszony.

Majd mögéje pattant és elvágtattak.

A nép várakoza egy fertály órányit, egy fél órányit, majd egy teljes órányit, hogy vajh’ mikor térnek vissza, s csak lassacskán kezdének összeállani az hallott szavak s történések fejükben. Mégpedig azt, hogy az jegyességi fogadalom kérdését az öreg gróf tudtán, s akaratán kívül a parádés kocsisnak tevé fel.

- „Misi fiam, Te vagy a legrátermettebb, aki tudom, hogy vigyáz a lányomra“  
- „Ígérem, vigyázok rá!“

Vágtata a ló, habzék az szája az kettős teher alatt, de nem hiába dresszírozá Szabó Misi az paripát, jól bírá az tempót. Misi gyermekkori jó barátja, ki Vácott vala révész segíté át éjfél idején őket az Dunán. Hajnal közeledtével már a Mátra alján, az gyöngyöstarjáni határban jártak. Az rezedaillatú falvacskához csodálatos fasor vezete, mellyek bíbor virágai Veronika ajkának színeihez hasonlítának. Az ipp felkelő Tejút fehéres, s a horizont alá bukó Hold sárgásvörös fénye egymással versenge összehasonlíthatatlan színt adának az vérszilvafáknak.

A lónak eddigre már pihenő szükségeltetett. Leszállának róla, lenyergelék és kiköték az egyik vérszilvafához, de most alaposan, hogy el ne kódorogjék. Misi kétrét hajtva gúnyáját, puha fekhelyet készíte, mit Úrnőjének kínála.

“Fogja a kezem, Mihály” szólt a lyeány halkan és ollyan szemekkel pillanta szöktetőjére, mi egy grófnőtől több, mint illetlennek számíttatna. Majd a fiú ölébe téve fejét édesen elaludt, s mosolygott álmában. Mosolyoghatott is, hisz elébb az cigányasszony jelent meg néki, de nem haragudott rá, hogy gyermekként kinevette. Inkább kérdé Veronikát, hogy milly módon vála valóra az jóslat, s mi vala az lény, mellyet tenyerébe írva kiolvasa de föl nem ismere ? Majd hirtelen Roison márkinő keveredett az álomba, leülvén arra a faragott székre, melyre pro-visio írattatott…

Mihály szemére nem jöve álom. Csak az öreg gróf szavai csengének fülében, százszor is egymás után:  
„Misi fiam, Te vagy a legrátermettebb, aki tudom, hogy vigyáz a lányomra!”  
S arra adott fogadalmát: „Ígérem, vigyázok rá!” – számolatlan ismételvén suttogá maga elé, míg Veronika álmát vigyázá.

 *(az út felfestését és a póznákat ki kell retusálni!)*  
(Grafika: Veronika a subába gubózva alszik és fogja Szabó Misi kezét)

11. fejezet

A csimaszombati esküvő (1826)

Eltelék néhány hó, mellyet az Mátrában bújkálva tölte az két szökevény. E közben a Tatai várban is gyorsan pörgének az események. Ahogy az abban a korban illék, Veronikát kitagadák az nemesi sorból, elveszté minden hozományát s grófkisasszonyi címét, születési papírjai töröltetének az regiszterből. Csak keresztelő levele maradá az utókor számára. De az öreg grófot azért csak bántá a dolog, mert szíve mélyén Szabó Misit tartá érdemesnek az gazdag szomszéd fia helyett, ha ezt nem is hangoztathatá nyilvánosan, így elhatározá, hogy visszatér felejteni az Vajdaságba. De azért titokban segíté lyeányát: megtudakolá merre szöktek, s egy zacskó aranyat küldé nékik. Azt is megüzené, rájuk adja atyai áldását, ha az Úr színe előtt összekelnek. Találtatott is egy szerzetes, ki egy elhagyott kis faluban, Csimaszombaton remetéskede. E kis, Árpádházi korban alapított falvacskát elíbb az tatárok dúlák szét, majd az törökök égeték föl. Az templom megmaradt köveiből (mellyet még nem hordottak széjjel az környező falvak házaihoz építkezni az évszázadok alatt) egy kálváriára futá, melly az környező utakról nem látsza, csak az közeli Őrhegy tetejiről. E kis domb tövébe vágott barlangban éle az vén remete. Az tartaték e helyről, hogy ki e Kálvária dombján éjszakázik s álmot lát, az az álom valóra is válik. De az öreg remetén kívül senkinek se volt mersze Krisztus keresztjének tövében tölteni az éjszakát, melly talpazatába még egy kígyó is bé vala faragva. A két lator keresztjének tövében pedig még kevésbé…

Nos, e kálvária dombja vagyon az esküvő helyszíne, s az vén remete adá őket össze, melly azonban a legnagyobb titokban tartatott. Az egyik tanú maga Veronika atyja, az öreg gróf volt, ki előtte áldását adá e frigyre. A másik tanút az ég küldte: alig ölté fel a vén remete az esketői stólát, egy nemes agancsú szarvasbika jöve az kálvária tövében levő kis forráshoz inni, majd félelem nélkül álla meg Misi oldalán, s maradt ott az ámenig – a tataiak máig azt rebesgetik, hogy a temetőben az öreg parádés kocsis sírhantja azon a napon megrogyott, elég helyet hagyva, hogy egy lélek ki- s bejárhasson rajta. Tán e lélek irányítá az szarvasbikát, s vevé el félénkségét az emberektől? Ki tudná megmondani?

No de majd elfeledém leírni, mit álmoda az vén remete az esketést megelőző éjszakán, mikor Csimaszombat kálváriája fölött az nyári csillagjegyek ragyogának ipp, legfényesebb csillagjaikkal egy háromszöget formáza. Legalulsó csillaguk, melly az nép nyelvén “Krisztus és a két lator”-nak nevezteték, de régies arab asztronómusok által adatott nevén Altair-nak is mondatik. Az fényes csillagcsoport közepén léve maga az Urunk Jézus Krisztus, s mellette jobbra s balra az két haloványabb csillag a két lator – így mesélé még nagyanyánk.   
Nos, e csillaghármas hajnaltájra ipp az Kereszt fölé ért, s az kereszt mögött is nyugodék le, melly még megerősíté azt, hogy az, mi megálmodtatott, az a jövőbéli valóságot láttatja majd. Az öreg remete álma szerint Misinek és Veronikának 4 gyermeket, s egy tucatnyi unokát ád majdan az ég. S az egyik sarja visszatér majd szülei városába, s egy Hajagosról való lyeányt fog feleségül venni.

Ez vala az utolsó alkalom, hogy Veronika és atyja, az öreg gróf látá egymást. Az öreg gróf pedig senkinek nem szóla az titkos esküvőről. Csak az templom anyakönyviből lehet következtetni az történtekre, melly Szabó Misi és Jankovich Veronika gyermekeit törvényes szülötteknek, s nem bűnben fogantatottaknak jegyzé.

S a sors az álom második részét is beteljesíté, hisz Szabó Mihály másodszülött fiának hitvesét Hajagos Örzsének hívták. Ő volt ez sorok krónikásának szépanyja: anyai ágú nagyanyjának újfent anyai ágú nagyanyja, ki csupán egyetlen generációval követé Veronika grófkisasszonyt s szöktetőjét, Szabó Mihályt az parádéskocsist.

  
(Grafika: egy szarvas)

12. fejezet

Az 1833-as csudazápor

Kerek hét esztendő tellék el az esküvő óta, melly Csimaszombat kálváriáján jegyezteték be, hétszer lepé be az fehér hó az földeket s dombokat. És ugyanennyiszer bontá fehér virágait az mandulafa is, s ünneplék Veronika születésének napját. Misi és Veronika az Székesfejérvárt övező Börgönd-ön, vagyis annak határában, kezeik gondos munkájával, eszük gyorsaságával s segítő jóságukkal hamar megnyerék az egyszerű falusi nép szívét. De szereté őket a Jó Isten is, hisz szállatott rájuk gyermekáldást bőven: még 1826 telén Ferenc, 1828-ban József, majd Katalin és István látá meg az napvilágot. Egyetlen fájdalmuk csak az vala, hogy Erzsébet leányukat néhány napos korában visszahívá magához az Teremtő. Pedig ipp őt keresztelék azon névre, mint Veronika legkisebb hugát, ki 14 évvel születék Veronika után.

Az Úr 1833.-ik esztendejében Veronika s Szabó Misi első csókjuk tizedik éves ünnepét ülé, Veronika pedig, ki 27.-ik esztendejébe lépe azt találá okos fejébe venni, hogy ugyan, még ugyanebben az évben lovagoljanak el újra az Hajagos mezejére, s látogassák meg azon barkóca-berkenye fát, mellyhez Veronika nem tudá lovát kellőképpen megkötözni.

S minthogy Székesfejérvár, mellynek az Börgöndi határ egyik külső része vala, s az Hajagos dombjai, mellyek északról lágyan ölelék Tatabánya óvárosát csupán 50 kilométerre (MÉRFÖLD KÉNE), vagy hát jó 3 óra lovaglásra valának, nyeregbe pattanván útjukra indulának.

Hadd írjam le itt az kedves olvasónak, hogy az Hajagost miért is nevezék Hajagosnak. Az veres-holyog nevű bokor, mellyet zsidó-cseresznyének is híva az földmíves (de ha felönte az garatra, akkor a “papmonya”, vagy akár a “paptöke” név is kicsúszék az száján), egy olly kis cserje, melly kedve szerint az ligetes erdőkben, s különösen annak s az mezőnek határin tenyésze. S azért neveztetik veres-holyognak, mert gyümölcse egy lomb-erezetű hólyagban rejtődzik, s ez hólyag is veres színt vesz föl az ősz végére. Sőt, mire az tél béköszönt, már csak az erezete vagyon meg, mellyet az falusiak kedvvel gyűjtvének össze, s díszíték vele karácsonykor az fenyőjüket. Tán mondanom sem kell, hogy gyümölcse is veres színű, pontosan, mint egy cseresznye, ám magja nincsen, s tán az olvasóra bízhatom, hogy kitanálja, nagyapáink néhány kupa bor után miért is hítták az pap tökének…

Nos, Veronika és Misi mindig is csodálták e cserjén termő, s termésében máshoz nem fogható gyümölcsöt, ám enni nem ették, mert még Misi tanítá Veronikának az lovaglóleckék alkalmából, hogy az veres-halyagnak több tucat fajtája is van, mellyeket egymással könnyen össze keveré, ki nem tanulá az javasság mesterségit – s némely ezek közül gyógyhatású, borogatva az reumás (ennek mi volt a régi neve???) testrészeket, de megívva akár mérgező is lehet. A mai olvasó is esmeri e növényt, de az már nem vadon nő, s mit Magyar hazánkban két évszázad alatt elfeledének, most messzi földről, az Kisázsiai félszigetről hozzák az kufárok physalis néven.

S ha valaki venné az fáradtságot, s bakancsát húzva az Hajagosra vándorolna, nagy ritkán még ma is látni vélhet egy egy vadon növő papmonyát, ahol az gyertyán-, s juharfák nőtte ligeterdőt övező réten az alkonyi pír lidérces színbe öltözteté az veres-holyog bokrokat, melyről az kis hegyvonulat nevét kapá. Bár manapság az rétek határán, s ligetes erdőkben már átvevé helyét az őzsaláta (nagyanyáink konyhájának kedvelt zöldsége, melly az friss zeller, s drága feketebors ízét egyszerre adá vissza), mellynek levelei bár zöldek, de sárgás-bíboros színbe hajlanak, ha a Nap reájuk sugárzá fényét.

De hogy történetem folyamát ne veszítsem, hadd térjek vissza Veronika, s Szabó Misi útjához, kik dél tájban már meg is érkezének az öreg barkóca-berkenye fához. Veronika azonnal megismerte a fát, hisz az Halyagos réten ez az egyetlen ilyen óriási fa állott, s huncut módon felkapott egy lehullott gyümölcsöt a fa alól, s uránek nyújtá. S bár Szabó Misi jól tudá, hogy a gyümölcs fanyar ízű, s inkább pájinkának főzetik meg, beleharapott, majd csillogó szemekkel válaszolá: “Szép Grófnőm, ha a lovának kantárját illyen fa alá köté meg, hát ne csodálkozzék, ha az más harapnivalót keres magának.” Veronika olyan nézéssel válaszolt, aminek nem lehetett ellentmondani: “Ha a lovam ott maradt volna, nem jött volna se Betyár kutyus, se a legfessebb kékszemű lovászlegény a keresésemre!”.  
Parádeskocsis, nem lovászlegény…. gondolá Misi megbántván büszkeségében, de mire szóhoz juthatott volna, már Veronika csüngött az ajkán.

Vala ám az barkóca-berkenyének egy története is, melly paraszti bölcseletnek is neveztethetnék: azt tartják róla, hogy olly lassan nő, hogy aki ülteti az sosem látja virágozni, s gyümölcsöt csak az fiaknak, unokáknak ad.

„… Minden növevénynek más az természete. Mint az embernek. Meg köll vele ösmerkednünk. Van ollyan, aki csak kövér földben díszlik, mint a mák és a napraforgó, meg a jeges levelű lapu. Van ollyan, akinek szegénység a világa. A kövirózsa példának okáért, vagy a borostyán. Ismét más növevények a társas életet szeretik, mint a hangyák vagy a farkasok: a fenyőfa, nyírfa, bükkfa. Ismét mások a magányos életet kedvelik, mint a remeték: a diófa, hársfa, birsalmafa, berkenyefa. De berkenyefát soha ne ültess! A berkenyefa nem terem addig, ameddig az ültetője él...” (Gárdonyi: Az Isten rabjai)

Nem is baj az! – gondolák egyszerre, s az fanyar barkóca-berkenye magvakból kettőnek kis ágyat ástak, s az Halyagos rét közepén elülteték. Mire kivirágzik, eltelik 25 év – nevetének egymásra – addig nem halunk meg!

S nyeregbe vetvén magukat elindulának az közeli Szent László falvába, hol egy Pálos kolostor romjai valának. Itt mondák el esti imádságukat, s kezdék tervezni az következő 25 esztendőt, mellyet az zsenge barkóca-berkenye fák ültetésével váltának meg maguknak.

S egyszerre az éget egy fénylő hullócsillag hasította át. Veronika ,megszorította Misi kezét. Majd még egy, aztán még egy. S hamarosan záporozni kezdtek a meteorok. Szabó Misi – először életében – megijedt. Eszébe juta az cigányasszony jóslata, hogy boldogsága fénycsóvávall jön, s fénycsóvával távozik. Aztán megnyugtatta magát, hogy a hullócsillag nem olyan, mint az égi jelenség, mit tíz esztendeje láta. Pedig ha tudta volna, amit mi, mai emberek már tudunk: hogy ez a meteorzápor, mely az oroszlán csillagképből hullék, s Leonídák-nak neveztetik szintúgy egy üstökös, csak épp egy halott üstökös pora, mely most az Földre hullék.

Tán most lenne a fele boldogságom? Kérdé magától Misi.  
Tíz év tehát…

Majd elhesegette magától a gondolatot, hisz épp aznap ültették el boldog és hosszú jövőjük zálogát, a barkóca-berkenye fát.

Veronika közben csendesen elaludt Misi ölében, pontosan úgy, ahogy a rezedaszagú Gyöngyöstarján határában az leányszöktetés után. Misi megsimította Veronika lágy haját és újra elsuttogta fogadalmát: “Megígérem, vigyázok Rád!”

Foto: Pálos kolostor romjai Pilisszentlászlón, Mellette a tavasszal lenyugodni készülő Orion és Fiastyúk

(Grafika, útközben megpihenő fiatal pár)

13. fejezet

A börgöndi határ (1843)

1842 karácsonyán cudar hideg vala, s az tél bőven áthúzódék az új esztendőre is. Alig várták már az tavasz bimbóit, hogy Veronika születésének napját 37-ik alkalommal is ünnepelhessék. De az hideg mindent késleltete, a mandulafa még rügyezni se kezdék – mintha érezé előre az sorscsapást, melly reájuk vára. S még más baljós jelek is jelenének meg az égen: böjtmás havának kezdetin az alkonyi pírban az ipp lenyugvó Naptól csak egy kicsinykét magasabban, s tőle balra egy második Nap jelenék meg az égen. Olly fényes volt, mint egy melléknap (melly az hideg téli időben gyakran láttatja magát az horizont közeliben), de ez jelenség még egy fénycsóvával is ékesítve vala. Mintha az Nap magától elfelé fúná az fényit. Ott az Börgöndi határban szép kilátás esék nyugat, s dél irányába, még a kiserdő se zavará a nézelődést. Nyári napokon pedig olly délibáb tündökle a vidéken, mint amillyen az Alföldön is ritka. Így jól látsza, hogy amint az Nap alábukék a horizontnak, e fényjelenség az Cetus csillagkép béta csillagának közelében leledzik, s az belőle kiinduló felhő az Halak s a Kos csillagjegyek felé mutata. Még akkor is látsza, mikor nem csak az valódi Nap, hanem ez újjonan megjelent melléknap is lenyugvék. Formára szakasztott ollyan volt, mint ami az Úr 1825-ik esztendejében tündökle, amikor Veronika kincskeresésre indult az öreg fűzfák övezte rétre, de annál sokkal fényesebb és sokkal nagyobb.

Biz’a jól sejté az kedves olvasó, hogy ez égi jelenség esmét egy üstökös vala, mégpedig az 19-ik századnak legnagyobb üstököse. Vajh’ milly baljós jelet hoz magával, tán háború lészen, vagy valamelly dögnyavalya pusztít emberen s állaton? A jóslat, a jóslat – suttogá maga elé Szabó Misi – ki emlékezék az cigányasszony szavaira: “sorsod nagy kincse fény csóvájával jövel, s rövidke boldogságod fény csóvájával múlik”.  
Szabó Misi hamarost ágynak is esék, bár váltig állítá, hogy az nem e különleges égi jelnek köszönhető – nem híve ő illy botor dolgokban, annál jobban esmeré ő az égen levő dolgokat, s az csillagok járását. Bár az cigányasszony jóslata csak ott motoszkált fejében…, tán mégis ez az a fény, melly rövid boldogságát magával viszi? Pedig minden bizonnyal az rutén kereskedőtől kaphatá ez nyavalyát, ki maga is sápadtan, alig álla lábán az vásárban, s nyalósó tömböket árula az juhoknak, lovaknak, s marháknak, s kitől nem olly régen Szabó Misi maga is vásárola, s kézcsapással pecsételék meg az üzletet. Nem tudhatá, hogy az ragadványos epemirigykór (melly ma cholerának hívatik) is rá ragasztatik.

Szabó Misi eleinte nem is nagyon foglalkozék az betegséggel, sokkal inkább gyönyörköde esténként Veronikában s ez nem várt feltűnésű üstökös csillagban…, bár napról napra gyengébben támolyga ki az déli tornácra. S olly annyira gyengüle, hogy egyetlen hét elteltével, mikor Veronika naplementét hívá nézni ollyat válaszolt, amillyet Veronikának még sohasem mondott életében (mert mint parádés kocsis, grófnőjének minden kívánságát azonnal parancsnak tekinté), s ezt sóhajtá: “Legközelebb”, s fáradtan lehúnyá szemeit. “S mikor lészen az legközelebb?” kérdezé Veronika szinte suttogva, rosszat sejtvén. “Legközelebb majdan legközelebb lészen – a most pedig most vagyon” válaszolá halkan, majd pontosan azon a hangon, ahogy azt Veronika a rezedaszagú kis Gyöngyöstarján felé vezető fasor aljában monad, hozzá tevé: “Fogja a kezem, Veronika!”.

Veronika egész éjjel fogá Mihály kezét, ki lázálmában néha a cigányasszonyt emlegeté, ki egyszer jósolt nekik. Majd hajnaltájt, mikor Misi elcsendesedett, a megszöktetett grófkisasszony felsóhajta: “A legközelebb most van”, s könnyivel küszködve zárá le Mihály mélykék szemeit.

14. fejezet

A berkenye virága (1843)

Szabó Misi még az Kikelet havában megtalálá helyét az Tatai temetőben, s ott várá az feltámadás napját szülei mellett nyugodván. Milly kegyetlen is az sors, hogy e holdnap ipp Veronika születésének holdnapja vala. S ugyanolly találó is ez holdnap új neve, melly az Mars istenségről mevezteték el, ki vért, s szenvedést hoza e földre.

A temetésre Veronika maga lovagola föl Tatára, hol nem csak az friss sírnál időze el, de találkoza kis húgocskájával, Erzsébettel is, ki immáron 23.-ik esztendejét tölté be, de kit legutoljára 6 évesen, mint kislyeányt láta az mennyegzőn, mellyről Szabó Misi Veronikát megszökteté volt. Visszafelé pedig megálla az barkóca-berkenye fánál, s hálát ada az fanyar gyümölcsének, mellyet minthogy lova nem kívána, elcsellengék. Hisz gyakorta épp egy keser-fanyar termés az, mellynek életünk boldogságát köszönheténk.

Aztán beljebb lépdelt délceg lovával az rétre, mintegy kérdőre vonni az két fiatal berkenye fát, mellyet csupán 10 esztendeje, az nagy meteor-zápor napján ültetének Szabó Misivel. Dejsz‘ egy Berkenye fa első 25 évében nem hordoz virágot, gyümölcse pedig még tovább váratja magát.

De az egyik berkenye fa olly különleges vala, mint ültetője maga. Az lenyugvó Nap sugarában mint világló gyertyák tündököltek kis 5 ágú fehér virágai. Sárga bibéi pedig mint apró arany-foszlányok verték vissza az Nap színét.

Veronika csak állt. Belülről zokogék, de könnyei nem találának utat maguknak. S a barkóca berkenye valóban nem virágzik, míg ültetője él.

Veronika elfordult, s az a fura gondolat futa át agyán, hogy ha Mihály szemeit azon hajnalban, mellyen a „legközelebb“ most-tá vála, nem zárja le, akkor vajh‘ az berkenye fa most látná-e őt? Látná-e még egyszer, leges- leges- legutoljára?

S határozott léptekkel, emelt s büszke fővel visszaindula lova felé. Mint egy igazi hercegnő, nem pedig mint egy kitagadott grófkisasszony.

A fiatal barkóca-berkenye fa pedig utána fordult, s nem létező szemeivel még hosszan simogatá Veronika lassan szürkületbe vesző szilhuettjét. De ezt rajta kívül senki nem látá.

Miről számolhatna még be ez szomorú krónika írója? Tán arról, hogy az barkóca-berkenyefák akár 400-500 esztendeig is megélnek? Arról, hogy az magányt kedvelik?   
Sokkal inkább arról, hogy mind az mai napig, ki az Halyagosi réten ezen két berkenye-fát látja, láthatja jól, hogy az egyiknek törzse meg vagyon csavarodva, s annak az öreg berkenyének irányába tekint, mellyhez Veronika valaha az lovát köté…

(Fotó: hajagosi csavart törzsű barkóca-berkenye fa a csillagos égbolttal)

(Grafika: Veronika eltűnő alakja – cigányasszony-párhuzam)

**Utószó:**

Veronika története itt véget ér. Nem tudunk róla többet, se azt, hogy őt is elvitte-e a gyilkos kór, mely Magyarhonban majd’ negyed millió áldozatot szedett, vagy fiatal szervezete legyőzte-e azt?

Azt sem tudjuk, hogy gyermekeik merre szóródtak szét e földön. A hamarosan bekövetkező 1848-49-es szabadságharcban minden bizonnyal részt vettek, hisz Szabó Misi fiairól elképzelhetetlen, hogy ne lóhátra termettek volna. Ki élte túl, s ki maradt holtan a csatatéren? Csak a Jó Isten tudhatja.

Egyedül a **másodszülött Szabó Józsefről** (\*1828) tudjuk, hogy Hajagos Erzsébettel (\*1836) kelt egybe, ahogy azt a remete is megálmodta Csimaszombaton, s igen későn született legkisebb leányuk, **Szabó Erzsébet (\*1875-1949), ki Szabó Misi és Jankovich Veronika unokája**. E család hagyatékában megőrződött egy szentkép-gyűjtemény, melyben egy Fekete Madonna mélynyomatú szentkép hátára “Tóth Ricsitől Jankovich Erzsikének emlék” van írva. Vajon hogy kerülhetett egy Jankovich Erzsikének (Jankovich Veronika 14 évvel fiatalabb kishúga) dedikált szentkép Szabó József és Hajagos Erzsébet kis ládikájába? S miért keresztelték még 3 generáción keresztül az első leánygyermeket mindig Erzsébetnek? Tán hálából, hogy a legkisebb húg vette át helyét nővérének, Veronikának, ki 4 kiskorú árvát hagyott maga után? A logika hajlik e magyarázatra, melyet a kor szokása is alátámaszt. De sem Szabó Misi, sem hitvese, Jankovich Veronika sírját nem találni már a Tatai temetőben immáron 180 esztendő távlatából.

Szabó Erzsébet leánya **Kelemen Erzsébet (\*1907-2003), aki Szabó Misi és Jankovich Veronika dédunokája.**

A következő generáció **Hajmer Margit Erzsébet** (\*1926-1973), ki e sorok írójának (\*1964) édesanyja volt.

A történet fő fonala, mit nagymamám (Kelemen Erzsébet) mesélt nekem, s amit neki az ő édesanyja (Szabó Erzsébet). És az, amit nagymamámnak még gyermekkorában meséltek a vele utazók a Tokod-Esztergom-Dorog vasútvonalon, melyen ő évekig a varróba járt (1917-1921). Ekkoriban éltek még olyan idősebb emberek, kiknek szülei a leányszöktetés tanúi voltak, vagy legalábbis első fülből hallották a történetet, s szívesen meséltek róla. Különösen mikor megtudák, hogy Kelemen Erzsébet nem más, mint Jankovich Veronika dédunokája.  
Szabó József, vagy Hajagos Erzsébet erről már nem tudott mesélni, mert korán, még Kelemen Erzsébet születése előtt elhúnytak.

**Biztos történeti alapnak** a fiatalkori majdnem-megfulladás, a cigányasszony jóslata, Veronika jó lovaglótudása, a leányszöktetés története, s a Börgöndi határban való letelepedés tekinthető.   
Az ÖSSZES csillagászati vonatkozás, úgy mint az üstökösök, bolygóegyüttállások, holdfázisok időpontjai és leírásai szintén megfelelnek a valóságnak.

Ezzel szemben Csimaszombat és Gyöngyöstarján személyes kötődésből került be a könyvbe, de Veronika valódi életútjával nincs semmilyen kapcsolata - tehát a fantázia szüleményének tekinthető.  
  
Minden más hasonlóság csak a véletlen műve lehet…, vagy sem.

Szánthó Lajos

Források: <https://de.wikipedia.org/wiki/Gro%C3%9Fer_Komet>

Hajagos Erzsebet és Szabó József gyermeke: Szabó Erzsébet 

